Alfonsina Storni

**Alfonsina Storni** tiyir argentinafa ezlopikya ke witevaf lizor.

## Blirizva
### Rumeugal
Ini ba 29/05/1892 koe widavama ke Sala Capriasca koe Swiza koblir. Gadikeem tiyir vey italiaswizafa xanta. Vomi inafa koblira, gadikye va ekotiaxe koe San Juan koe Argentina al inkeyer. Bak 1891 nope gales uum do kurenya ko Swiza ugaloron dimlapir. Alfonsina koeon diretandon koblir aze kali balemda di blir. Bak 1896 yasa ko San Juan dimlapir aze va Rosario bak 1901 koirubar. Banlize gadikye va zazda koinker.

Alfonsina Storni va taneafa ezla moni santolda suter aze dun askir. Dene olda toz vayar voxen gadikye ba 1906 awalker nume ini pomoyatason va blidara ke yasa koe edjiiaxe gokobar.

Bak 1907 dulapera va stute jupar da ina va avlotcafa wenyafa lospa denfir nume koo varafa patecta di koyar. Va wenyaxa ke Ibsen isu Pérez Galdós isu Florencio Sánchez zirser. Bak 1909 ko Coronda lapir lize vayar enide di vanpir tavesik koe tawadayafa bema. Milugale mu *Mundo Rosarino* lizukafa virda isu *Monos y Monadas* isu targafa *Mundo Argentino* toz kobar.

Bak 1912 va Buenos Aires koirubar, aneyason va ayoltuca ke widavapa. Va kurene ayikye rungruper ise ve korenar, i va ayikye pimtatane gu « *dulapaf korik plekovkiraf dene doda. Tiyir gaderopuson tegis...* ». Bak mil ilanacek, va warzaf berpotam ko *Fray Mocho* virda sanegar. Ba tolsanda, kosmar da nope felusik nazber aze vanpir kaelafa gadikya. Va felura is tavera koe Buenos Aires blidar, lize seltafa is skapafa arga ke laumasa mialukafa pula ke Argentina va lolo sayudasik va ayikyaf rokeem koswad.

### Suterotafa klepa
Alfonsina Storni tiyir tana taneafa ayikya tcedeyesa va ind ke suteroteem is wenya koe Argentina, i va ind felin gan ayikye : nopeon va tanafa is tciamafa puda al voner, i va puda dikisa va pilkovafa zolonuca dene latinamerikafa ezlopa. Kore nope ezlaf grabomeem zo grupecker, soe dere veduyur ise wenyuyur. Storni jontikviele kevudason al trakurayur. Va jontike gedrapafe detce don gaderopa ik ikrayorda ik solkatcara va ayikya gimalyopayar. Banugale inaf grabomeem gu kon lizorack oku oxi va int me emaveyer. Oxam to viele witevaf lizor is abdilizor toz vreparleweyed pune nukevfiyir. Ini icde meordaf martig zo malyopayar ise wetce direwitevaf suterotik loviele zo kralayar.

Alfonsina Storni va konak taneaf grabom bak 1916 koe *La Nota* suterotafa virda sanegar. Nekev skaparga va *La Inquietud del rosal* ezlak sanegar aze mu *Caras y Caretas* virda toz suter, kobason wetce unenik koe doltaxe. Kore taneafa ezla ke Storni  re tid ke telyona logrupena is lokarolana, banugale gan lanyone milsareikye dum Jorge Luis Borges is Eduardo Gonzalez Lanuza olgon zo malyopayad. Ikrarenuca is ayikyevafa watsa ke inyon suteks tiyid kevudas uum koe ezlopa ke bane sare, voxen mana rontifa sutera icde ayikyuca tiyir tana inafa lozolonafa tuwarzara wetce ezlopik.

### Lomantafa kagrupera
Koe suterotafa anameda ke Buenos Aires kalion laumasa, Storni va aryon suterotik dum José Enrique Rodó is Amado Nervo boreon rungruper. Inafa skapafa debala tukiewawer nume ko Uruguaya rolapir lize va Juana de Ibarbourou is Horacio Quiroga is Emilia Bertolé is Ana Weiss de Rossi is Amparo de Hieken is Ricardo Hicken is Berta Singerman kevlanir.

Bak tana lowarzesa rekola wali 1918 is 1920, Storni va baroya ezlafa karba sanegar : *El dulce daño*, 1918 ; *Irremediablemente*, 1919 ; is *Languidez*, 1920. Ban ezlak gu konako poradro zo gableyer nume va inafa targuca is kotgrupuca ke fitckiraf suterotik tupoayar. Azon va *Ocre* bak 1925 ezlak az *Poemas de Amor* bak 1926.

### Wenya
Radimi malyopasikafa kiewatca ke *Ocre*, Storni gorayar da va sutera va piza di istfiyir. Taneaf sanegaf grabom, i *El amo del mundo* ba 10/03/1927 zo zirseyer voxe gan saneg zo emudejeyer. Wori Storni moe batya joya wan askiyir, kan *Bambalinas* is *Dos farsas pirotécnicas * bak 1931.

Storni va konaka rumeikafa neva dere suteyer : "Blanco...Negro...Blanco" is "Pedro y Pedrito" is "Jorge y su Conciencia" is "Un sueño en el camino" is "Los degolladores de estatatuas" is "El Dios de los pájaros". Tiyid buskafa wenyaxama dem danka is stute.

### Diref suteks
Arti anyustdafa nona ke ezlasa sanegara, Storni bak 1934 va *El mundo de siete pozos* ( *Tamava dem peroy lird* ) sanegar. Bat ezlak az *Mascarilla y trébol* ban bak 1938 va pelava ke inafa ezlopafa bagalara tcalad.

### Akolera az awalkera
Bak 1935 ini kosmar da mouveter. Taneafa tcobara nutciner voxen arti barda veta gire awir. Ba 25/10/1938 moni tane gazdabartiv, Storni va gida koe Mar del Plata divlanir aze va bira vanlanir. Va lavok kolanir nume kser. Kadimion toloy dodelik va inafo alto xeyeyeso moe piluda di trasid. Koe La Chacarita awalkikxo zo kotawayar.

## Dere rupec
* (es) Grabom ke Alfonsina Storni dene '''Wikisource'''

## Vuestexa



|style="vertical-align: top;"|

|}